b'\n_START_ARTICLE_\nMetod Trobec\n_START_SECTION_\n\xc5\xbdivljenje\n_START_PARAGRAPH_\nMetod Trobec je rojen kot nezakonski otrok, odra\xc5\xa1\xc4\x8dal pa je pod skrbstvom matere. Pri 14 letih naj bi po nekaterih navedbah po\xc5\xbegal sosedovo seno in pri 18 ukradel moped. Po odslu\xc5\xbeenem voja\xc5\xa1kem roku je sprva delal pri Jugoslovanskih \xc5\xbeeleznicah, nato pa je od\xc5\xa1el v ZR Nem\xc4\x8dijo. Leta 1974 se je vrnil v domovino in se istega leta poro\xc4\x8dil z 21 let starej\xc5\xa1o \xc5\xa0tefko K. Biv\xc5\xa1a \xc5\xbeena se je kasneje spominjala, da ga je videla, kako je trpin\xc4\x8dil psa. Tudi do nje je bil grob in se kmalu zatem vrnil h kriminalu. Storil je ve\xc4\x8d ropov, tatvin in goljufij, nakar je bil obsojen na trinajst mesecev zaporne kazni. Takrat so prvi\xc4\x8d opazili znake psihi\xc4\x8dne nestabilnosti. V Psihiatri\xc4\x8dni bolni\xc5\xa1nici Polje so ga zdravili tudi z elektro\xc5\xa1oki, nakar so ga proglasili za zdravega in izpustili, kljub temu da je bil ozna\xc4\x8den kot psihopat. Tudi po vrnitvi na prostost so ga pestile te\xc5\xbeave: njegov zakon se je kon\xc4\x8dal z lo\xc4\x8ditvijo, zapadel je v alkoholizem in spet za\xc4\x8del krasti._NEWLINE_Leta 1978 je na svojem domu v Dolenji vasi posilil in umoril vsaj 5 \xc5\xbeensk, in sicer 18-letno Vido Markov\xc4\x8di\xc4\x8d, 52-letno Marjano Cankar, 20-letno Ur\xc5\xa1ko Bre\xc4\x8dko, 42-letno Ano Plevnik in 35-letno Zorko Nikoli\xc4\x87, pozneje pa je priznal \xc5\xa1e umor 36-letne Olge Paji\xc4\x87. Vse je zadavil in nato se\xc5\xbegal v kru\xc5\xa1ni pe\xc4\x8di. Njegovi zlo\xc4\x8dini so pri\xc5\xa1li na plan \xc5\xa1ele, ko je leta 1979 posku\xc5\xa1al oropati nem\xc5\xa1kega turista. Le-ta si je zapomnil registrsko \xc5\xa1tevilko njegovega avtomobila; pri posredovanju je milica odkrila ve\xc4\x8dje \xc5\xa1tevilo ukradenih predmetov. V teku preiskave so preiskali tudi njegov drugi dom v Dolenji vasi, kjer so na\xc5\xa1li zoglenele ostanke \xc4\x8dlove\xc5\xa1kih teles._NEWLINE_Kot zadnji v zgodovini Slovenije je bil obsojen na smrtno kazen. Po prito\xc5\xbebi na Vrhovno sodi\xc5\xa1\xc4\x8de Slovenije mu je le-to spremenilo kazen v takratno najvi\xc5\xa1jo zaporno kazen \xe2\x80\x93 dvajset let. Med prestajanjem kazni je dvakrat (maja 1988 in 28. avgusta 1992) posku\xc5\xa1al umoriti sojetnika, za kar je bil obsojen na enotno kazen 15 let zapora. Njegova kazen bi se iztekla leta 2014, a je prej v zaporu storil samomor z obe\xc5\xa1enjem. Domneva se, da sta bila povoda za to dejanje predhodna smrt njegove matere (umrla v marcu 2006) in napredujo\xc4\x8d rak na prostati. V \xc4\x8dasu pred samomorom je kazal znake antisocialnega vedenja (odklanjal stike, bil agresiven, zavra\xc4\x8dal zdravljenje ...), kar pa je \xc5\xbee ve\xc4\x8dkrat storil.'